माशेलः सरमानस-टोंक उदका मार्गाचे वेळार भितर सरून दोन चाकी वाहनां फेरीबोटींत गर्दी केल्ल्यान पयलींच रांकेंत राविल्ल्या चार चाकी वाहनांक फेरीबोटींत सुवात मेळप कठीण जाता. अशें दरेक फेरीबोट धोक्याक लागले उपरांत घडटा. देखून चार चाकी वाहनांक फेरीबोटीचेर नंबर मेळोवपा खातीर उण्यांत उणें एक वर वाट पळोवची पडटा. हाका लागून दोन चाकी वाहन चालकांच्या मस्तेपणांक लागून फेरीबोटीचे कर्मचारी उबगल्यात. म्हणून ह्या उदकामार्गावेल्यान वचपी वाहन चालकांनी तिडक उक्तायल्या.
 टोंक ते सरमानस- हो एक म्हत्वाचो उदका मार्ग आशिल्ल्यान उत्तर आनी दक्षीण जिल्ह्याक हो रोखडोच जोडटा. ताका लागून ह्या मार्गावेल्यान दोन आनी चार चाकी वाहनां व्हडा प्रमाणांत यो-वच करतात. टोंक तशेंच सारमानस हांगा दोनूय वटांनी चार चाकी वाहनां लायनीन फेरीबोटी खातीर रावतात. पूण हांगच्यान सदांच यो-वच करपी दोन चाकी वाहन चालकांक फेरी बोटीचो वेळ खबर आशिल्ल्यान फेरी धोक्याक लागचे कांय वेळ पयलीं येवन ते रावतात. आनी फेरी धोक्याक तेंकताच एके वटेन फेरयेंतल्यान वाहनां भायर सरतनाच दुसरे वटेनच्यान दोन चाकी चालक आपलीं वाहनां भितर घुसयतात. ताका लागून दोन चाकी वाहनांनी फेरी भरून वता. देखून एक वा दोन चार चाकी वाहनांक फेरयेंत जागो मेळटा. ह्या मार्गार दर पंदरा मिनटांनी फेरी धोक्याक लागता. तरीय दोन चाकी वाहन चालकांच्या मस्तेपणांक लागून चार चाकी चालकांक वरांचीं वरां फेरीबोटीची वाट पळयत रावचें पडटा. विशेश म्हळ्यार सकाळीं आनी सांजवेळार हो प्रकार घडतूच आसता. तातूंत चवथीक लागून हातूंत आनीक भर पडल्या. हाचेर कोणाचेच निर्बंध ना. ताका लागून दोन चाकी चालकांचीं मस्तेंपणां वाडतूच आसा.
 हे फेरीबोटीचो जलमार्ग तीन मतदारसंघांनी पडटा. टोंक प्रियोळ मतदारसंघांत, सांतिस्तेव कुंभारजुवें मतदारसंघांत आनी सारमानस मायें मतदारसंघांत पडटा. ह्या मतदारसंघाचे लोक हे फेरीबोटींतल्यान प्रवास करतात. तशेंच गोंयच्या हेर वाठारांतल्यान तशेंच महाराष्ट्रांतल्यान म्हळ्यार दोडामार्ग आनी थंयच्या हेर वाठारांतले वाहन चालक सदांच नोकरे आनी हेर कामां निमतान हे फेरीबोटीचो वापर करतात.
 ह्या दोनूय धोक्यांचेर कोणाचेंच नियंत्रण ना. ताका लागून चार चाकी गाडयांक खूब त्रास जावप हें सामान्य जालां. पूण प्रियोळ, कुंभरजुवें, मयें मतदारसंघांतल्या आमदारांनी ह्या विशयाचेर लक्ष घालून चार चाकी वाहन चालकांचे त्रास पयस करपाची मागणी मोटार चालक करतात.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 